als_Latn dik_Latn sag_Latn
Një ditë pas formimit të koalicionit te ri qeverisës në Kosovë, ambasadorja amerikane Tracy Xhakobson e cila ishte e pranishme gjate nënshkrimit të paktit, ka deklaruar se marrëveshja ka qenë një produkt i negociatave mes vetë Thaçit dhe Mustafës. Duke folur për Zërin e Amerikës diplomatja amerikane, Xhakobson i përshkroi qëndrimet e saj si nxitëse te bisedimeve.
Tracey Ann Jacobson theksoi: Dua të jem e qartë se ky koalicion që po ndërtohet tani është koalicioni i tyre, është punë e politikanëve të Kosovës, jo punë e ambasadës apo e bashkësisë ndërkombëtare. Jam mirënjohëse dhe e impresionuar me rolin që ka luajtur presidentja në lehtësimin e dialogut dhe me ftesën e saj jam e gatshme që të jem vëzhguese në çdo kohë, por ky vërtetë është proces politik i Kosovës. Roli ynë ishte që të nxisim një proces që do të zhvillohej në pajtim me ligjet dhe kushtetutën e Kosovës, që do të ishte në pajtim të plotë me vendimet e Gjykatës Kushtetuese që u sollën gjatë verës dhe të ecet drejt formimit të qeverisë që përfshinë pakicat dhe që punon në të gjitha këto çështje të rëndësishme.
Ne vijim te intervistës së saj, numri një i diplomacisë amerikane në Prishtinë, theksoi se krerët e LDK-së dhe PDK-së nuk kanë kohë për të humbur.
Dua të them se jam e kënaqur që palët e përfshira në negociatat aktuale janë të përkushtuara për përparësitë strategjike të cilat i ndajmë edhe ne, siç janë: themelimi i gjykatës së posaçme, vazhdimi i bisedimeve me Serbinë, zhvillimi ekonomik, sundimi i ligjit përfshirë luftën kundër korrupsionit, miratimin e ligjit për luftëtarët e përfshirë në luftërat e huaja. Të gjithë këto janë gjëra të rëndësishme për të ardhmen e Kosovës, për të cilat udhëheqësit e PDK-së dhe LDK-së pajtohen.
Krisja e pare e bllokut opozitar erdhi fill pas qëndrimit te ashpër të zonjës Xhakobson. Koalicioni opozitar hoqi dorë nga kreu i kuvendit, lëvizje kjo që solli kërkesën e LDK-së për ndryshim të marrëveshjes së qershorit, me synim marrjen e postit te kryeministrit nga kjo parti. Ky fakt nuk u pranua nga kreu i AAK-së Haradinaj dhe përplasjet mes AAK-së dhe LDK-së sollën përçarjen e bllokut dhe formimin e qeverisë së re.
als_Latn als_Latn als_Latn als_Latn als_Latn